Klagtes teen adjunk-burgemeester ná hond geskiet isSkermgreep uit die video WAARSKUWING: Die inligting in die berig kan sensitiewe lesers of kinders ontstel. ŉ Adjunk-burgemeester in KwaZulu-Natal kan moontlik strafregtelik aangekla word nadat die Nasionale Dierebeskermingsvereniging (DBV) Woensdag gesê het hy het aanklagte teen hom en ander persone aanhangig gemaak. Die DBV het ondersoek ingestel nadat ŉ hond in November 2017 in Melmoth geskiet is. Adjunk-burgemeester Philani Ntombela van Mthonjaneni- plaaslike munisipaliteit en sy lyfwagte word daarvan verdink dat hulle die hond geskiet het. “Die bevindings van die ondersoek was selfs erger as dit wat oorspronklik aangemeld is,” het die DBV in ŉ verklaring gesê. Volgens die organisasie het beeldmateriaal van die voorval op sosiale media aan die lig gekom vyf dae nadat die hond geskiet is. Die DBV-inspekteur van Eshowe het vinnig op die klag reageer en hy is in kennis gestel van die voorval. Die hond is lewend aangetref met verskeie skietwonde. “In die video word ŉ hond, wat aan ŉ paal vasgemaak is, herhaaldelik geskiet,” het Meg Wilson, woordvoerder van die NDBV, gesê. “Dit het aan die lig gekom dat vier honde geskiet is. Een hond is verskeie kere geskiet, een hond is gewond en kon ontsnap, en twee babahondjies is geskiet. ŉ Negejarige seun het een van die babahondjies vasgehou toe hy geskiet is.” Die adjunk-burgemeester het na bewering aangevoer die honde het die plaaslike inwoners geterroriseer en het vee in die dorp aangeval. “ŉ Ooggetuie het egter gesê daar was nie enige bewyse dat die honde die vee aangeval het nie,” het Wilson bygevoeg. “Die minagting vir hierdie diere is ontstellend en dit is onvergeeflik dat iemand net sonder skaamte kan wegstap, boonop terwyl een van die diere in die hande van ŉ kind was. Dit is ondenkbaar dat hierdie optrede deur leierskap uitgevoer is.” Die NDBV het klagtes aanhangig gemaak teen die adjunk-burgemeester, die skieters en die eienaar van die honde. Die polisie stel ook ondersoek in. “Daar is aanklagte aanhangig gemaak teen die eienaar van die honde, aangesien hy teenwoordig was en nooit die saak aangemeld het nie.” Die adjunk-burgemeester was nie beskikbaar vir kommentaar teen publikasie nie, ten spyte van herhaaldelike pogings.